Source: https://alkotmanybirosag.hu/index.php/sajtomegjelenes/paczolay-az-alkotmanybiraskodasnak-az-alapjogokat-kell-vedenie/
Timestamp: 2020-01-25 17:03:46
Document Index: 36586162

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Alkotmánybíróság | Paczolay: az alkotmánybíráskodásnak az...
Az alkotmánybíráskodásnak nem a társadalomirányítás általános szempontjai szerint kell működnie, az a speciális rendeltetése, hogy az alapjogok pártját fogja – jegyezte meg Paczolay Péter.
Az Alkotmánybíróság mindaddig betölti hivatását, míg az alkotmányosság őre, védi az alapjogokat és a hatalommegosztást mindazokkal szemben, akik hatékonyságra, biztonságra vagy éppen gazdasági helyzetre hivatkozva csorbítani akarják azokat, az Alkotmánybíróság tagjai pedig autonóm személyiségek, akik nem kormányzati álláspontokat képviselnek a testület ülésein – tette hozzá az elnök.
Az elmúlt negyedszázad tanulsága az Alkotmánybíróság szempontjából, hogy előzmények nélküli intézményként is sikerült meghonosítania az európai alkotmányos kultúrát, és amennyire lehet ma is képviseli, valamint az egymást váltó kormányok mellett a folytonosságot, a politika gyakorlati törekvései mellett az értékalapú mérlegelést – mondta Paczolay Péter.
Az Alkotmánybíróság elnöke a testület elmúlt negyedszázadát felidézve az „1989-es létrehozását követő hőskorral” kapcsolatban elmondta: a testület fontos szerepet játszott a rendszerváltásban, alapvetően befolyásolta jogrendszert, és rendkívül nagy nemzetközi elismerést vívott ki. Máig maradandó érték többek között az alapjogok korlátozásának megítélésére kidolgozott szükségesség-arányosság tesztje. Ennek az időszaknak a megítélése is sokszínű: vitatott például az, ahogy a korai Alkotmánybíróság határköreit saját értelmezése alapján alakította, illetve hogy úgy döntött, a nyilvánosság kizárásával végzi munkáját és nem tart nyilvános tárgyalásokat.
Nagy jelentőséget tulajdonított a magyar civil társadalom erőszakmentes kultúrájának, amely a rendszerváltás óta – 2006 kivételes eseményeit leszámítva – töretlenül működött. Ez fontos, megőrzendő érték, hiszen a térség államai közül nem mindenütt volt vértelen az átmenet, puccsok, polgárháborúk, etnikai tisztogatások zajlottak több szomszédos országban.
Müller György közigazgatási szakember előadásában arról beszélt, hogy az elmúlt négy évben a kormány és a többi hatalmi ág viszonyát tekintve az egyik nagy jelentőségű változás az alkotmánybíráskodás lehetőségeinek szűkülése. Hozzátette: eddig minden kormány sokallta az Alkotmánybíróság hatásköreit, nagy pofonokat kapott a testülettől – a legnagyobbat 2008-ban a szociális népszavazás kérdéseinek átengedésekor –, és minden kormány szerette volna csökkenteni az Alkotmánybíróság hatásköreit.
Máthé Gábor egyetemi tanár előadásában a rendszerváltás eseményeinek változó megítélését jelezve Milton Friedman magyar származású Nobel-díjas amerikai közgazdászt idézte, aki negyed százada még azt üzente a volt szocialista országoknak: „Privatizációt! Privatizációt! Privatizációt!” Másfél évtizeddel később azonban így korrigált: „Tévedtem! Tévedtem! Tévedtem!”
MTI, 2014. november 5., szerda